Jeg er ansat i min fars lille virksomhed med 4 ansatte. Min far og jeg har i flere år været utroligt glade kunder ved Telenor, men dette er slut nu. Vi føler os vanvittigt dårligt behandlet og overvejer at køre sag mod Telenor via retssystemet, da vi føler os decideret bedraget.
I foråret 2013 kontakter jeg første gang Telenor Erhvervssalg angående Samsung Galaxy S4. Her får jeg at vide, at Telenor får disse i sortiment og at jeg skal prøve at kontakte Telenor igen når vi når nærmere lanceringsdatoen. I mellemtiden finder jeg ud af, at der kommer en Samsung Galaxy S4 Active og da denne passer bedre til vort behov kontakter jeg igen Telenor Erhvervssalg og forhører mig omkring denne model. Her får jeg at vide, at Telenor højst sandsynligt får den i sortiment. For en sikkerheds skyld forhører jeg mig her om vores bindingsperiode og får her oplyst at vores ene nummer allerede er fri af bindingsperiode og at vores andet nummer frigives d. 31-07-2013.
Jeg afventer spændt og kontakter i starten af juni igen Telenor Erhvervssalg for at høre om Telenor får Samsung Galaxy S4 Active i sortiment. Svaret er, at Erhvervssalg ikke er klar over det, men at vi da hjertens gerne må kontakte os når vi når nærmere lanceringsdatoen. Samtidigt bliver jeg igen gjort opmærksom på (denne gang uopfordret) ovennævnte bindingsperioder. I samme forbindelse er jeg også i kontakt med Telenor Erhvervskundeservice. Her får jeg IGEN førstnævnte bindingsperioder oplyst. Dette gentager sig nogle gange. Årsagen til at jeg igen og igen verificerer bindingsperioden er, at jeg selv tidligere har været i telebranchen og derfor ved, at en enkelt medarbejder eller endda to medarbejdere kan tage fejl. Dette er menneskeligt og derfor må det kunne forhindres ved at spørge flere gange.
Vi når hen omkring lanceringsdatoen for Samsung Galaxy S4 Active og jeg ringer til Telenor foreløbigt næstsidste gang angående leveringsdatoer for modellen. Her bliver jeg oplyst, at det er tvivlsomt om Telenor får omtalte model i sortiment og bliver i samme omgang IGEN opfordret til at kigge efter andet selskab, da vi er meget fastlåst på at det skal være denne model. Jeg bliver IGEN oplyst om førstnævnte bindingsperioder.
Jeg tager herefter kontakt til 3, som kan levere telefonerne med tilhørende abonnementer. For god karma og af dårlig erfaring vælger jeg en sidste gang at kontakte Telenor. Denne gang vælger jeg at kontakte Erhvervskundeservice og får fat i en venlig medarbejder. Denne medarbejder (påstår vedkommende i hvert fald?) at have efterset alt og verificerer at bindingsperioden er den førstnævnte. Jeg kontakter derfor sælgeren fra 3 og vælger at tage imod vedkommendes tilbud. Telefonerne bliver leveret, midlertidige numre taget i brug og nummerporteringer startet op.
NU starter balladen dog! Dagen efter at telefonerne er taget i brug modtages en SMS fra 3 Kundeservice. Heri står at numrene grundet binding først kan porteres d. 24-11-14 og at vi derfor IKKE kan få flyttet vores sædvanlige telefonnumre med det samme. Dette bliver jeg meget overrasket over og kontakter Telenor. Under kontakten påstår medarbejderen at dette ikke kan passe da numrene er udenfor binding. Pludseligt ændrer udsagnet sig dog, da han opdager at der åbenbart er en eller anden skjult binding på alligevel. Medarbejderen kalder det vist en rabatkontrakt. Jeg har efterfølgende været i kontakt med både Telenor Erhvervssalg, Telenor Erhvervskundeservice, Telenor Regningsservice og Telenor Klageservice af flere omgange, men alt dette uden held. Telenor fastholder at vi skal betale over 10.000 kroner for at få bortporteret vores numre.

Vi føler os utroligt dårligt behandlet og har hele tiden været indstillet på at finde en løsning der er holdbar både for Telenor og vores virksomhed. At betale >10.000 kroner er dog ikke en løsning, da dette er en lille virksomhed og >10.000 kroner altså er utroligt mange penge for os.

Helt optimalt havde vi selvfølgeligt gennemgået de kontrakter vi har underskrevet, men vi forventede faktisk at man kunne stole på bare én af de hele 5 medarbejdere jeg har været i kontakt med. Man kan desværre ikke give mindre end én stjerne, men den må man jo så give for den gennemgående inkompetence i både Erhvervssalg, Erhvervskundeservice, Regningsservice og Klageservice.

Som situationen er i dag kan jeg kun fraråde folk at blive kunder ved Telenor. Hvis I vil have service bør I finde et andet selskab - og kan I undvære servicen er der langt billigere alternativer!


*OPDATERING*
Efter en længere kamp med Telenor kom jeg i kontakt med den øverste ledelse for Telenors reklamationsdivision. Her var der forståelse for vores situation og en dialog kunne indledes. Denne viste sig at være fantastisk konstruktiv og det hele endte med en løsning der både er acceptabel for Telenor og for vores lille virksomhed.
Jeg har derfor rettet anmeldelsen fra 1 til 3 stjerner og skylder i samme omgang en stor tak til Lars Bentsen, som håndterede sagen yderst professionelt. Det kunne resten af organisationen lære noget af!